钦定古今图书集成/明伦汇编/交谊典/第024卷
## 钦定古今图书集成/明伦汇编/交谊典/第024卷

| 钦定古今图书集成 明伦汇编 第二十四卷 |

| |

钦定古今图书集成明伦汇编交谊典

第二十四卷目录

宾主部纪事三

宾主部杂录

宾主部外编

交谊典第二十四卷

《宋史儒林传》：“喻樗字子才，中建炎三年进士第，为人
质直好议论。赵鼎去枢，筦居常山，樗往谒，因讽之曰：
‘公之事上，当使启沃多而施行少。启沃之际，当使诚
意多而语言少’。鼎奇之，引为上客。鼎都督川陕荆襄，
辟樗为属。绍兴初，高宗亲征，樗见鼎曰：‘六龙临江，兵
气百倍。然公自度此举果出万全乎？或姑试一掷也’。”
鼎曰：“中国累年退避不振，敌情益骄，义不可更屈，故
赞上行耳。若事之济否，则非鼎之所知也。”樗曰：“然则
当思归路，毋以贼遗君父忧。”鼎曰：“策安出？”樗曰：“张德
远有重望，居闽，今莫若使其为江、淮、荆、浙、福建等路
宣抚使，俾以诸道兵赴阙，命下之日，府库军旅钱谷
皆得专之，宣抚来路，即朝廷归路也。”鼎曰：“诺。”于是入
奏曰：今沿江经画，大计略定，非得大臣相应援不可。
如张浚人才，陛下终弃之乎？帝曰：“朕用之。”遂起浚知
枢密院事。浚至，执鼎手曰：“此行举错，皆合人心。”鼎笑
曰：“子才之功也。”田樗于是往来鼎浚间，多所裨益。
《冯康国传》：康国本名轓，负气节。建炎中，高宗次杭州，
张浚以御营参赞军事留平江。苗、刘作乱，浚外倡帅
诸将合兵致讨，念傅等居中，欲得辩士往说之。时轓
客浚所，慷慨请行，浚遣之至杭，说傅、正彦曰：“自古宦
官乱政，根株相连，若诛锄必受祸。今二公一旦为国
家去数十年之患，天下蒙福甚大。然主上春秋鼎盛，
天下不闻其过，岂可遽传位于襁褓之子？且前日名
为传位，其实废立。二公本心为国，奈何以此负谤天
下？”傅按剑大怒，轓辞气不屈，正彦乃善谕之曰：“张侍
郎欲复辟固善，然须用面议。”乃遣轓还，约浚至杭，浚
复遣轓移书傅等，告以祸福，又复傅书，诵言其罪。轓
至，傅党欲拘留轓。会勤王兵大集，傅等始惧。轓知其
可动，乃说宰相朱胜非以“今日之事，当以渊圣皇帝
为主，睿圣皇帝宜复为大元帅，少主为皇太侄。”太后
垂帘，胜非令与傅正彦议，皆许诺。轓又请褒傅、正彦
如赵普故事，遂皆赐铁券。诏补轓奉议郎、守兵部员
外郎，五品服，更名康国。

《挥麈》三录：建炎己酉，苗傅、刘正彦反，吕、张二公檄诸
州之兵以勤王。檄至，霅川，郡守梁端会寓客谋之，外
祖曾公卷在坐，众未及言，公奋然曰：“逆顺明甚，出师
无可疑者。”间数日，二凶取兵，公请械系使人，毋令还。
当是时，微公几殆。高宗反正，中司张全真守白发其
忠，诏进职二等赴阙。《全真奏议集》中载其荐牍，亦已
刊行，故不复录。

《宋史张九成传》：“九成字子韶，其先开封人，徙居钱塘，
游京师，从杨时学。权贵托人致币曰：‘肯从吾游，当荐
之馆阁’。九成笑曰：‘王良尚羞与嬖奚乘，吾可为贵游
客耶’？”

《胡松年传》：松年喜宾客，奉入不足以供费，或请节用
为子孙计。松年曰：“贤而多财则损其志，况俸廪主上，
所以养老臣也。”

《魏掞之传》：“掞之字子实，建州建阳人。初字元履。自幼
有大志，师胡宪，与朱熹游。两以乡举试礼部不第，尝
客衢守章杰所。赵鼎以谪死，其子汾将丧过衢，杰雅
憾鼎，又希秦桧意，遣尉翁蒙之领卒掩取鼎平时与
故旧来往简牍。蒙之先遣人告汾焚之，逮至一无所
得。杰怒，治蒙之，拘汾于兵家所，且以告桧。掞之以书”
责杰，长揖径归。

《老学庵笔记》：“秦会之有十客：曹冠以教其孙为门客，
王会以妇弟为亲客，郭知运以离婚为逐客，吴益以
爱婿为娇客，施全以剚刃为刺客，李季以设醮奏章
为羽客，某人以治产为庄客，丁祀以出入其家为狎
客，曹咏以献计取林一飞还作子为说客，初止有此
九客耳。秦既死，葬于建康。有蜀人史叔夜者，怀鸡絮”
号恸墓前，其家大喜，因厚遗之，遂为吊客，足十客之
数。

《云麓漫抄》：“秦太师十客：施全刺客，郭知运逐客，吴益
娇客，朱希真上客，曾该食客，曹冠闲客，康伯可狎客。”
〈阙名〉庄客：〈阙名〉词客汤鹏举，恶客施殿前司军校，不
附议和，以斩马刀鬻于街傍，俟秦舆过害之，赖直伞
兵执住伏诛。郭，临安人，登科，以少俊选为孙婿，秦每
夕必留三杯。郭多出久，至中夜或它宿，留门以俟。秦
尝以佩刀分遗子婿，一日宴集皆佩之，而郭已遗人
矣，秦大怒，适会其夜出，令门者无纳，遂罢亲。吴益常之，宜兴人，门荫，为人纯谨，遂令继郭。改吴为临安倅，
骤得次对。秦薨，以无实历，不得亲民荫补不行，后得
一子承官，晚还。其致仕朱希真，洛人，以遗逸召。既致
仕，复出，多记中原事，秦喜之。秦薨，复归嘉禾。曾该戚
里，与其子熹为姻家，颇有才。用事为户部侍郎，后安
置新州。曹婺之，东阳人，登甲科，为秦闲客。不一岁，躐
进奉常簿、中书检正。秦既薨，追其科甲，复还上舍。后
再登第，难于入差遣。有为之地者，得签幕荆门军。康
伯可捷于歌诗及应用文，为教坊应制。秦每燕集，必
使为乐语词曲。汤，金坛人，本亦出秦门，既薨，攻之不
遗馀力。馀二人则忘之矣。〈按此所载十客与老学庵笔记微有异同故并载之〉
《挥麈三录》：许志仁，龙舒之秀士，能诗善谑，早为李伯
纪之门宾。伯纪捐馆，诸子延缁徒为佛事，群僧请忏
悔之词于许，迺取汪彦章昔所行谪词中数语以授
之。僧徒高唱云：“朋邪罔上罪消灭，欺世盗名罪消灭。”
如此者不一。诸子愤怒，询其所由，知出于志仁，诟责
而逐之。

《乐郊私语》：“相传绍兴间，有海盐丞，简傲不羁，志轻一
世。尝谒一乡大夫，主人偶迟而出，丞故好睡，比主人
出，则丞已鼾声如雷矣。主人以客睡不敢呼，亦复就
睡。及丞觉，亦以主睡不敢呼，更复就睡如初。究之，主
客更相卧，醒至日没，丞起而去，竟不交一言。赵子固
爱其事，为作图纪其说于上，置之座右曰：‘此二人大’”
有《华胥》风气。足以箴世之责望宾主者。

《宋史方信孺传》：“信孺性豪爽，挥金如粪土，所至宾客
满。其后车使北时，年才三十。既龃龉归，营居室岩窦，
自放于诗酒。后赀用竭，宾客益落，信孺寻亦死矣。”
《刘仪凤传》：“仪凤累官兵部侍郎兼侍讲，在朝十年。每
归即匿其车骑，扃其门户，客至，无亲疏皆不得见政
府累月始一上谒，人尤其傲。”

《黄𠏉传》：“𠏉知安庆府，至则金人破光山，沿边多警。𠏉
日以五鼓坐于堂，治府事，理民讼，接宾客，阅士卒，会
僚佐讲究边防利病，次则巡城视役，晚入书院，讲论
经史。”

《余玠传》：“玠为兵部侍郎，四川安抚制置使，兼知重庆
府，四川总领，夔路转运使。大更弊政，遴选守宰，筑招
贤之馆于府之左，供张一如帅所居。下令曰：‘集众思，
广忠益’。诸葛孔明所以用蜀也，欲有谋以告我者，近
则径诣公府，远则自言于郡，所在以礼遣之，高爵重
赏，朝廷不吝以报功。豪杰之士，趋朝立事，今其时矣。”
士之至者，玠不厌礼接咸得其欢心。言有可用，随其
才而任之；苟不可用，亦厚遣谢之。

《陈寅传》：“寅历官州县，绍定初，知西和州。西和极边重
地，寅以书生义不辞难。北兵入境，寅率民兵昼夜苦
战，援兵不至，城遂陷，寅伏剑而死，宾客同死者二十
有八人。”

《郑清之传》：清之历官左丞相兼枢密使。嘉熙三年，封
申国公。四年，遣中使赐御书“辅德明谟之阁”，赐楮十
万缗为筑室。乃日与宾客门生相羊山水间。

《金史后妃传》：“景祖昭肃皇后，唐括氏有识度，好待宾
客。昭祖闻后性度，乃娶与景祖。后虽喜宾客，而自不
饮酒。景祖与客饮，后专听之。翊日，枚数其人所为，无
一不中其肯綮。”

《雷渊传》：“渊为文章，诗喜新奇，善结交。凡当涂贵要与
布衣名士无不往来。居京师，宾客踵门未尝去舍，家
无馀赀，及待宾客甚丰腆。”

《彀英传》：“彀英除留守，辄忿忿不接宾客，虽近臣往亦
不见。上怒，遂改济南。”

《辍耕录》：江右胡存斋参政，能折节下士，宾客至如家
焉。故南北士大夫有经过其地，无不愿见者。每虞暗
人不为通刺，苟不出日，即于门首挂一牌云“胡存斋
在家。”

“顾仲庸泰州人。以财雄一乡。倜傥好义，有古豪侠风。
自奉甚薄，而礼贤养士无虚日，名公钜儒多馆其家。”
《明外史郭子兴传》：“子兴任侠，喜宾客。会元政乱，散其
赀，椎牛酾酒，与壮士结纳。”

《张士诚传》：“至正二十三年，士诚自立为吴王。好招延
宾客，所赠遗舆马、居室什器甚具，诸侨寓贫无藉者
争趋之。”

《李文忠传》：“文忠释兵家居，恂恂若儒者。家故多客，尝
以客言劝帝少诛僇，以是忤旨，颇不免谴让。”

《胡宗宪传》：“宗宪多权术，喜功名。因赵文华结严嵩父
子，岁遗金帛子女珍奇，淫巧无数。文华死，又因罗龙
文以结于嵩，威权震东南。穷声色玩好之奉，惟喜宾
客。东南士大夫唐顺之、吕希周、毛坤、田汝成、徐渭、沈
明臣辈，皆邀预谋议，名用是起。下至倡优盗贼，豢养
有恩，能得其力。”

《博平王安泧传》：安泧，惠王第十三子，勤于治生，田园
僮奴车马甚具，以故宾客日造门，安泧倾已延纳之。
其时称名德者必曰“博平。”

《奉国将军多煌传》：多煌诸子：谋、壮、谋。谋。谋，重娴词藻，暇则开园亭，与宾从雅歌赋诗以为乐。多炡亦
奉国将军，家居以铁冒户，限宾客杂踏，岁凡再易。
《绿雪亭杂言》：长沙有朝士某者，还乡意气满盈，宾至
则鼓吹喧阗。里中有执友来谒之，朝士曰：“翁素好诵
诗，近日诵得何诗？”执友曰：“近诵得孙凤洲《赠欧阳圭
斋》之诗，甚有味。”乃朗然诵之曰：“圭斋还是旧圭斋，不
带些儿官样回。若使他人居二品，门前箫鼓闹如雷。”
朝士闻诗嘿然。明日宾至，门庭寂然。

《明诗纪事》：“徐文长为胡少保幕客，掌书记督府，势严
重，文武将吏莫敢仰视。文长戴敝乌巾，衣白布澣衣，
非时直闯门入，长揖就坐，奋袂纵谈。幕中有急需，召
之不至，夜深开戟门以待。侦者还报，徐秀才方泥饮，
大醉叫呶，不可致也。”倭既靖，宴将士于烂柯山，文长
走笔作铙歌云：“接得羽书知破贼，烂柯山上正围棋。”
又云：“帐下共推擒虎将，江南只数义乌兵。”少保命刻
石。

《列朝诗集》：“沈周字启南，长洲人。风神散朗，骨格清古，
碧眼飘须，俨如神仙。所居有水竹亭馆之胜，图书彝
鼎充牣错列，户屦填咽，宾客遝进，抚翫品题，谈笑移
日。兴至，对客挥洒，烟云盈纸。画成，自题其上，顷刻数
百言。风流文翰，照映一时。百年来东南之盛，盖莫有
过之者。”

《江南通志》：唐时荆南人，徙居华亭，力稼穑，安淡薄。夏
椿延为馆宾，供御甚厚。时曰：“吾素清俭，不欲以肥甘
损福。”椿心重之。

《湖广通志》：“吴良吉，黄冈人。耿天台伯仲过访，值雨涨
不能去，麦饭鲜虾为供，后恭简语人曰：‘盖不敢不饱
也’。”

《列朝诗集》：郑琰字翰卿，闽县人。豪于布衣，任侠，遨游
闽中，词馆诸公争延致之，高文典册，多出其手，每闭
阁不听出。翰卿笑曰：“吾具有须眉，安能作？”三日新妇
悒悒闷死，遂跳之金陵。新安富人吴生延致，以上客
礼之，翰卿醉辄唾骂，主人呼为“钱虏。”吴与其兄构讼，
疑翰卿泄其阴事，文致捕置京兆狱，竟瘐死狱中。

《礼记·曲礼》：“客车不入大门。”〈集说〉马氏曰：“客车不入大门，
所以敬主；主人出大门迎之，所以敬客。”

《左传隐十一年》：滕、薛来朝。传：谚曰：“山有木，工则度之；
宾有礼，主则择之。”

《尹文子大道下》篇：康衢长者，字僮曰“善搏”，字犬曰“善
噬”，宾客不过其门者三年。长者怪而问之，人以实对。
于是改之，宾客复往。

《史记·天官书》：“张素为厨，主远客。”〈注〉索隐曰：“素嗉也。”《尔
雅》云：“鸟张嗉。”郭璞曰：“鸟受食之处也。”正义曰：张六星，
六为嗉。主天厨饮食，赏赉觞客。

《韩诗外传》：盍胥对晋平公曰：“夫鸿鹄一举千里，所恃
者六翮耳。背上之毛，腹上之毳，益一把飞不加高，损
一把飞不加下。今君之食客，门左门右各千人，亦有
六翮在其中矣，将皆背上之毛，腹下之毳耶？”

《新书》：“三军之行也，必有宾客，群议得失，以资将用。有
词若悬流，奇谋不测，博闻广见，多艺多才，此万夫之
望，可引为上宾。有猛如熊虎，捷若腾猿，刚如铁石，利
若龙泉，此一时之雄，可引为中宾。有多言或中，薄技
小才，此常人之能，可引为下宾。”

《新序·杂事》篇：淳于髡曰：“方内而员釭，如何？”邹忌曰：“敬
诺，请谨门内，不敢留宾客。”

王充《论衡儒增》篇：“《书》称齐之孟尝，魏之信陵，赵之平
原，楚之春申君，待士下客，招会四方各三千人。欲言
下士之至，趋之者众也。夫言士多，可也；言其三千，增
之也。四君虽好士，士至虽众，不过各千馀人，书则言
三千矣。夫言众必言千数，言少则言无一，世俗之情，
言事之失也。”

信陵孟尝，食客三千，称为“贤君。”汉将军卫青及霍去
病门无一客，亦称“名将。”

《盐铁论孝养》篇：“礼，主人不亲馈，则客不祭，是馈轻而
礼重也。”

《崇礼》篇：“饰几杖，修樽俎，为宾，非为主也。”

刘勰《新论》：“商歌之士，《鸡鸣》之客，才各有施，不可弃也。”
《颜氏家训风操》篇：“南人宾至不迎，相见捧手而不揖，
送客下席而已。北人迎送并至门，相见则揖，古之道
也，吾善其迎揖。”

谭子乳童，有宾主之敬，则鸡黍可以为大享，岂在乎
《箫韶》也？

《南部新书》：荆南旧有五花馆，待宾之上地也。故蒋肱
上成纳诗云：“不是上台怜姓字，五花宾馆敢从容。”
《因话录》：人道尚右，以右为尊。先宾客，故西让客，主人
在东，盖自卑也。今人东让客，岂礼哉？

《资暇录》：今见宾旅出主人之门，必曰“客散。”孟尝门但
风闻便用，不寻其源。使主人知其源，必恶而不乐矣实为客去就不可不知也。此是王右丞“维悲府主已
没”之句。上句云“秋风正萧索”，盖痛其主人殁后，同僚
皆散，其可用乎？

《易潜虚》，宾客也。君臣燕饮，有主有宾；诸侯朝聘，天子
之宾；四彝朝贡，中国之宾。所以《周官》设行人之职，《行
苇》歌序宾之礼。初宾择主人，有礼则亲，宾择有礼，主
宜谨也。二三十辐共一毂。天子雍雍，四门穆穆，四门
穆穆，无离心也。三薉其途，拒其户，四邻攻之，莫之或
助。薉途拒户，不与物交也。四、重礼轻币，远人毕至。重
礼轻币，不为利也；五，伯父伯舅，惟宾惟友，礼循其旧。
礼循其旧，固有制也；六，秦帝按剑，诸侯西驰，面服心
违，威劫之也。《上》“东邻无客，西邻之集”，西邻之集，亦可
畏也。

《涑水家仪》：“凡为人子者，有宾客不敢坐于正厅，升降
不敢由东阶。”

《四朝闻见录》：大臣见百官主宾，皆用朝服，时暑伏甚，
丞相淮体弱不能服，闷至绝。上亟诏医疾有间。后有
诏许百官易衣，自淮始。

《补笔谈》：“古人尚右，主人居左，坐客在右者，尊宾也。今
人或以主人之位让客，此甚无义。唯天子适诸侯，升
自阼阶者，主道也，非以左为尊也。《礼记》曰：‘主人就东
阶，客就西阶。客若降等，则就主人之阶。主人固辞，乃
就西阶’。”盖尝以西阶为尊，就主人阶，所以为敬也。韩
信得广武君，东向坐，西向对而师事之，此尊右之实
也。今惟朝廷有此礼，凡臣僚登阶奏事，皆由东阶立
于御座之东，不自西者，天子无宾礼也。方外惟《释门》
主人升堂，众宾皆立于西，唯职属及门弟子立于东，
盖旧俗时有存者。

《释常谈》：接待宾客，谓之“开东阁。”汉公孙弘起客舍，谓
之“东阁”，招迎贤士。后为丞相，封平津侯。

接待宾客，谓之东道。《史记》：秦欲破郑，郑君谓秦王曰：
“若能舍郑，愿为东道之主，有宾客往来，可以救接其
不达者也。”

不倦宾客谓之握发吐餐。《史记》：周公辅政七年，其子
伯禽骄慢，公诫之曰：“吾是文王之子，武王之弟，成王
之叔，于天下可谓贵矣，犹一沐三握发，一食三吐餐，
以接宾客，恐遭人怨，恐遗天下贤士，汝慎勿骄慢于
四方。”

留客饮宴，谓之“投辖。”昔陈遵饮酒，宾客满座，尽取客
车辖投于井中。

凡筵宴有不屈命而自来者，谓之不速之客。《周易》曰：
“包有鱼，不利于客。”有不速客三人来，敬之终吉。
《避暑录话》：滕达道为范文正公门客，文正奇其才，谓
他日必能为帅，以将略授之，达道亦不辞。然任气使
酒，颉颃公前，无所顾避。久之，稍遨游无度，侵夜归必
被酒，文正虽意不甚乐，终不禁也。一日，伺其出，先坐
书室中，荧然一灯，取《汉书》默读，意将以愧之。有顷，达
道自外至，已大醉，见公长揖曰：“读何书？”公曰：《汉书》。即
举手攘袂曰：“高帝何如人也？”公微笑，徐引去，然爱之
如故。章子厚尝延一太学生在门下，元丰末，学者正
崇虚诞，子厚极恶之。适至书室，见其讲《易》，略问其说，
其人纵以性命荒忽之言为对。子厚大怒曰：“何敢对
吾乱道！”亟取杖，命左右擒，欲击之，其人哀鸣，乃得释。
达道后卒为名臣，多得文正规模，故子瞻《挽词》云：“高
平风烈在”，而子厚所欲杖者。绍圣间为相，亦使为馆
职，然终无闻焉。文正之待士与子厚之暴虽有间，然
要之亦各因其人尔。

《希通录》：田文好贤下士，温公鄙之为逋逃主萃渊薮。
王介甫亦谓鸡鸣狗盗之出于门下，此士之所以不
至。仆谓此不足责，有一事最无耻，请暴白之。《战国策》
孟尝君舍人有与君之夫人相爱者，或以闻。孟尝君
曰：“为君舍人，内与夫人相爱，亦甚不义矣。君其杀之。”
君曰：“睹貌而相悦者，人之情也，其措之勿言也。”世之
君子尚以为当时有一子思，不在三千之数。且田文
志趣如此，而顾以此责之，过矣。然使其能以礼招聘，
而子思且唾去不暇，讵肯以车鱼之故而就之哉！
《癸辛杂识》：贾师宪还越之后，居家待罪，日不遑安。翘
馆诸客，悉已散去，独廖玉莹中馆于贾府之别业，仍
朝夕从不舍。乙亥七月一夕，与贾公痛饮终夕，悲歌
雨泣，到五鼓方罢。廖归舍不复寝，命爱姬煎茶以进，
自于笈中取冰脑一握服之。既而药力不应，而业已
求死。又命姬曰：“更欲得热酒一杯饮之。”姬复以金杯
进酒，仍于笈中再取片脑数握服之。姬觉其异，急前
救之，则脑酒已入喉中矣，仅落数片于衣袂间。姬于
是垂泣相持。廖语之曰：“汝勿用哭我，我从丞相，必有
南行之命，我命亦恐不免，年老如此，岂能复自苦？今
得善死矣！吾平生无负于主，天地亦能鉴之也。”于是
分付《身后大概》，言未既，九窍流血而毙。

世称父之友为执，则父之宾客宜何称？按，《史记。张耳
传》：“外黄女亡其夫，去抵父客。”《汉吴王濞传》：“周亚夫问
父绛侯客。”东坡赠王定国诗云“西来故父客。”正用此耳。父客二字甚新。

《宜斋野乘》：或问：“孟子与孟尝君同时否？”曰：“同。周显王
三十三年乙酉，孟子见梁惠王，王有利国之问。慎靓
王二年壬寅，惠王薨，孟子去魏适齐，而齐宣之立，在
显王三十七年乙丑，其卒在赧王元年丁未。孟子是
年去齐，赧王乃慎靓王之子，显王之孙。方显王四十
八年庚子，齐薛公田婴卒，其子文嗣为薛公，号曰孟
尝君，能招致诸侯游士，名重天下。”则田文之立，在梁
惠王未薨之前，而孟子适齐之时，田文已立二年矣。
以《战国策》考之，冯谖西游于梁，说惠王聘孟尝君，齐
王闻而谢之，则与孟尝君正同时也。曰：“孟子既游于
齐，而孟尝君之食客数千人，有一亚圣之大才，而不
克置于宾客之列，何也？”曰：“太史公谓”孟尝君招致天
下任侠奸人入薛中，则当时之客皆非贤士可知。盖
孟尝君非不欲招致孟子，而孟子决不屑就也。一鲁
仲连尚不为平原君留，则孟子安肯为孟尝客哉？其
后孟尝君废，而宾客一日皆背去，此市井势利之交，
毋足怪者。君于此时不能自责其取士之乖谬，而欲
唾客之面，愚矣。

世范亲宾相访，不可多虐以酒，或被酒夜卧，须令人
照管。往时括苍有困客以酒，且虑其不告而去，于是
卧于空舍，而钥其门。酒渴，索浆不得，则取花瓶水饮
之，次日启关而客死矣。其家讼于官，郡守汪怀中究
其一时舍中所有之物，云“有花瓶浸旱莲花”，试以旱
莲花浸瓶中，取罪当死者。试之验，乃释之。又有置水
于案。而不掩覆屋。有伏蛇遗毒于水，客饮而死者。凡
事不可不谨如此。

《清波杂志》：待之以礼，答之以简，与宾客言或许，是为
得体。杜正献公以翰林学士馆伴北使，虏颇桀黠，语
屡及朝廷政事，公摘契丹隐密，询之曰：“北朝尝试进
士，出《圣心独悟赋》，赋无出处，何也？”虏使愕然语塞，专
对之次，虽曰合修成好，惟恐失其欢心。若彼稍乖恭
顺，亦宜有以折其萌，俾知有人焉，于交邻遇客初无
忤也。

《野客丛谈》：《左传》有倚郑为东道主之言，《后汉》光武谓
耿弇、邓晨等皆曰北道主人。《北史》魏孝武谓成阳王
曰：“昨得汝主簿为南道主人。”于是又有南道主人之
说。史传之间，独未闻西道主之说耳。又观《赵肃传》：独
孤信东讨，肃监督粮储，军用不竭，魏文帝谓人曰：“赵
肃可谓洛阳主人也。”又有洛阳主人之说。《容斋随笔》
但引《左传》《后汉》“东道主人”、“北道主人”语出处，而不考
其他。

廉颇为赵将，宾客尽至，及其免归，宾客尽去，后复为
将客又至，颇曰：“客退矣。”客曰：“吁！君何见之晚也。夫以
市道交君，有势我即从，君无势我即去，此其理也。又
何怨焉！”颇无以应。孟尝君为齐相，宾客尽至，及其废
黜，宾客尽去，后复为相客又至，孟尝君曰：“客何面目
见文乎？”客曰：“生必有死，物之必至。富贵多士，贫贱寡
友，事之固然。君独不见夫朝趋市者乎？明旦侧肩争
门而入，日暮之后，过市者掉臂不顾，非好朝而恶暮，
所期物亡其中也。”孟尝君卒善遇之。异时翟公事，正
与此二事同。翟公为廷尉，宾客填门。及废，门外可设
爵罗。后复为廷尉，宾客欲往，翟公大书其门曰：“一死
一生，乃知交情；一贫一富，乃知交态；一贵一贱，交情
乃见。客固薄矣，翟公何怪之有？”惜乎无有以二客之
言告之。《说苑》载此语，加“一浮一没，交情乃出”二句。
《双槐岁抄》：圣祖初起兵，犹用元制。甲辰正月，江南行
省群臣奉上为吴王，以李善长为右相国，徐达为左
相国。吴元年丁未十月丙午，命百官礼仪俱尚左，改
善长为左相国，达为右相国。《礼记玉藻》曰：“听乡任左。”
注云：“凡立者尊右，坐者尊左。侍而君坐，则臣在君之
右，是以听向皆任左以尊君。”想当时二人侍上坐，必
任左可知。今中原及北方主宾相揖，立时以右为尊，
就坐以左为尊，甚得礼意。由近辇毂故也。

御龙子集，主宾之礼，主升自阼阶，宾自西阶，拜则东
西向，古也。其地道尚右之义乎！《诗》曰：“宛然左辟”，居己
于卑也。

进则让右，坐则虚左。进北向故尚右，坐南向故尚左，
其义一也。今之拜不北向哉，而居己于右，何耶？
《檐曝偶谈》：“古者宾位尚右，《史记》陈平愿以右丞相让
周勃，语云：‘无能出其右者’。”及行尚西，《礼记》曰：“主人就
东阶，客就西阶。”谚呼主人为东道。则古人坐让右，行
尚西，亦甚明矣。后世不察，遂以东左为尊耳。

《丹铅总录》：佛经有云：“乐行不如苦住，富客不如贫主。”
绝似唐人乐府也。

读《书隅见》余尝谓主客之间有数等人：其上则师其
客，其次则友其客，又其次则客其客，下此则与主客
胥失矣。及见秦少游论袁绍之亡，其言曰：“其亡不在
于官渡之败，而在于杀田丰。”且曰：“师士者王，友士者
霸，臣士者强，失士者忧。”何秦坑焚之不思耶？

见闻《搜玉》：孟尝君养天下客而未尝得一客，公孙弘接天下士而未尝得一士，鲁仲连固不肯与鸡鸣狗
盗者伍也，汲长孺顾岂肯与奴颜婢膝者齿哉？若得
一仲连则一客可以敌千客，得一长孺则一士可以
埒千士。故山谷诗曰：“匹士能光国，三孱不满隅。”
李适之罢相作诗曰：“避贤初罢相，乐圣且衔杯。为问
门前客，今朝几个来？”是即翟廷尉门可罗雀意也。
《田家》五行：“雀噪檐前，主有嘉客至。”

《明善全编》，亲宾往来延款之礼，酌于新故，务合其宜，
必令可常。有留宿者，虽至亲卑幼，亦当出就外馆。
《遵生八笺》，燕客不宜杀生。良辰美景，贤主嘉宾，蔬食
菜羹，不妨清致，何须广杀生命，穷极肥甘。笙歌饮宴
于杯盘，宰割冤号于砧几。嗟乎，有人心者，能不悲哉！
世习不以为非，可为痛哭流涕长太息者此也。
《读书镜》：“田文问其父婴曰：‘我闻将门有将，相门有相。
君用事相齐，至今三年矣。齐不加广，而君私家富累
万金，门下不见一贤者’。”文切怪之。黄鲁直云：“人生须
辍生事之半，养一佳士，教子弟为十年之计，乃有可
望。求得佳士，既资其衣食温饱，又当尊敬之，久而不
倦，乃可以尽君子之心而享其功。”每见士大“夫家养
客，略与仆使同耳，如此何缘得佳士，蓺麻必不能为
粟也。”余观缙绅之家，养士多矣。生前则桃李无阴，死
后则蒺藜入室，毋论子弟未得一士之用，而向之谗
谄面谀者且悉转为下石衷甲之人矣。故座有佳宾，
家虽贫，吾知其必兴；门无国士，族虽大，吾知其必败。
赵抃罢政闲居，一士人以书贽见，公读之终卷，正色
谓士人曰：“朝廷有学校，有科举，何不以卒业，却与闲
退之人说他朝廷利害？”士人惶恐而退。山人范知璿
献所为文于宋璟，璟判之曰：“观其《良宰论》，颇涉谄谀，
文章若高，请从举选，不可别奏。古人云：当官不接异
色人，不止巫祝尼媪，礼当疏绝。至于工艺之人，亦不
可久留于家”，与之亲狎。此辈皆能变易听闻，簸弄是
非。又有本非儒者，或假文辞字画以媒进，一与款洽，
即堕术中。如“房琯为相”，因一琴工董庭兰出入门下，
依倚为非，遂为相业之玷。若此之类，能审察疏远，亦
省事远谤之一助也。

滕达道，为范文正公门客，文正奇其才，谓他日必能
为帅，迺以将略授之，达道亦不辞。然任气使酒，颉颃
公前，无所顾避。久之，犹遨游无度，侵夜归，必被酒，文
正虽意不甚乐，终不禁也。一日，伺其出，先坐书室中，
荧然一灯，取《汉书》默读，意将以愧之。有顷，达道自外
至，已大醉，见公长揖曰：“读何书？”公曰：《汉书》。即举手攘
袂曰：“高皇帝何如人也？”公微笑，徐引去，然爱之如故。
陕西豪士刘易，多游边，喜谈兵。宝元、康定间，韩公宣
抚五路，荐之，赐处士号。易善作诗，韩公为书石，或不
可其意，则发怒洗去。魏公欣然再书，不惮狄青每燕
设，易喜食苦马菜，不得之即叫怒无礼。边城无之，狄
为求于内郡。后每燕集，终日惟以此菜啖之。易不能
堪。方设常馔。夫狄武襄出于机。不若范文正公出于
诚。要之驾驭英雄。为将相者如此。俱少不得

叶石林出蔡元长门下，所著有《避暑录》，中间纪蔡元
长事，多称为“鲁公”而不名。此虽近于私，然亦见古人
用心忠厚有始终处。今之失足权门、自甘厮养者，一
遇其败，辄反戈攻之，冀文其丑，其又石林之罪人哉！
然叶公，文人也，犹不足异。独陆放翁所载包明事，则
又士大夫所不如也。包明者，不知其乡里，少为兵事。
汤岐公自枢密至左相，明常在府。绍兴末，岐公以御
史论罢，故例一府之人皆罢，遇拜执政则往事焉。久
之，御史中丞汪公澈拜参知政事，一府皆往。汪公盖
前日劾岐公者也。于是明独不肯往，曰：“是常论击吾
公者，将何面目事之？”虽妻子饥寒不之顾，未几以病
死。方岐公贵时，所荐士大夫多矣，至其失势，不反噬
以媚权门者几人？且岐公平日待明，非有异于众人
也。汪公之拜，一府俱往，非独明也。明而往事汪公，非
有负也。泥涂贱隶，又非清议所及，而其自信毅然不
移如此，盖有古烈士之风矣。书其始末，使读者有感
焉。

司马温公作相日，亲书榜揭于客位曰：“访及诸君，若
有朝政阙遗，庶民疾苦，欲进忠言者，请以奏牍闻于
朝廷，光得与同僚商议，择可行者进呈，取旨行之。若
但以私书宠喻，终无所益。若光身有过失，欲赐规正，
即以通封书简分付吏人，令传入，光得内自省讼，佩
服改行。至于整会官职差遣，理雪罪名，凡干身计，并”
请一面进状。光得与朝省众官公议施行。若在私第，
垂访不该。语及，光再拜咨白。宋初执政私接宾客有
数，庶官几不复可进。自王荆公欲广收人材，于是请
以品秩高卑皆得进谒，然自是不无夤缘干求之私。
进见者既不敢广坐，明言其情，往往皆以送客时罗
列于庑下，以次留身，叙陈而退，遂以成风。蔡鲁公喜
接宾客，终日酬酢不倦。宾客少间，则必至子弟学舍，
与其门客从容燕笑。蔡元度禀气弱，畏见宾客，每不
得已，一再见，则如啜茶多，退必呕吐。尝云：“家兄一日无客则病，某一日接客则病。”夫宰相弹压百辟，平章
万几，朝参而后冲冲往来，却与宾客书札分他一半。
“疲精神，亵体统，满门”车骑则太浓。寻常寒暄则太淡。
若欲相业光明。必须痛除俗套。盖士风正则宜有吐
哺之周公，私谒多则宜有谢客之司马。

《广东通志》：“肇庆府开建县，待客惟尚巨鱼，客至，举家
男女出见以为敬。”

《长沙府志》：“天下䜩客多外庭”，此地䜩客必延入内庭，
乃为恭敬。

《神仙传》：有年少与蓟子训邻居，为太学生。诸贵人谓
之曰：“欲规富贵，但召得子训来，使汝可不劳而得矣。”
生便归事子训。子训知意，谓生曰：“欲见者语之，令各
绝宾客，吾明日当各诣宅。”生如言告诸贵人各自绝
客洒扫。至时，子训果来，凡二十三家，各有一子训。
《述异记》：“荀环尝东游，憩江夏黄鹤楼上，望西南有物
飘”然降自霄汉，俄顷已至，乃驾鹤之宾也。鹤止户侧，
仙者就席，宾主欢对，已而辞去，跨鹤腾空而灭。
《酉阳杂俎》：邢和璞尝谓其徒曰：“三五日有一异客，君
等可为予各办一味也。”数日，备诸水陆，遂张筵于一
亭。邢下山延一客，长五尺，阔三尺，首居其半，与邢剧
谈，多非人间事故也。

《艾子后语》：艾子在齐，居孟尝君门下者三年，孟尝君
礼为上客。既而自齐反乎鲁，与季孙氏遇。季孙氏曰：
“先生久于齐，齐之贤者为谁？”艾子曰：“无如孟尝君。”季
孙曰：“何德而为贤？”艾子曰：“食客三千，衣廪无倦色，不
贤而能之乎？”季孙曰：“噫，先生欺予哉！三千客，余家亦
有之，岂独田文？”艾子不觉敛容而起，谢曰：“公亦鲁之
贤者也，翌日敢造门下，求观三千客。”季孙曰：“诺。”明旦，
艾子衣冠齐洁而往，入其门，寂然也，升其堂则无人
焉。艾子疑之，意其必在别馆也。良久，季孙出见，诘之
曰：“客安在？”季孙怅然曰：“先生来何暮？三千客各自归
家吃饭去矣。”艾子胡卢而退